2012R0267 — DA — 23.01.2016 — 018.001

Dette dokument er et dokumentationsredskab, og institutionerne påtager sig intet ansvar herfor

Ændret ved:





Berigtiget ved:









▼B

RÅDETS FORORDNING (EU) Nr. 267/2012

af 23. marts 2012

om restriktive foranstaltninger over for Iran og om ophævelse af forordning (EU) nr. 961/2010







RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2012/35/FUSP af 23. januar 2012 om ændring af afgørelse 2010/413/FUSP om restriktive foranstaltninger over for Iran ( 1 ), under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Den 25. oktober 2010 vedtog Rådet forordning (EU) nr. 961/2010 om restriktive foranstaltninger over for Iran og om ophævelse af forordning (EF) nr. 423/2007 ( 2 ) for at give Rådets afgørelse 2010/413/FUSP ( 3 ) virkning. (2) Den 23. januar 2012 godkendte Rådet afgørelse 2012/35/FUSP, som indeholder bestemmelser om yderligere restriktive foranstaltninger over for Den Islamiske Republik Iran ("Iran") efter anmodning fra Det Europæiske Råd, som var samlet den 9. december 2011. (3) Disse restriktive foranstaltninger omfatter bl.a. yderligere restriktioner på handel med varer og teknologi med dobbelt anvendelse samt på nøgleudstyr og –teknologi, der kan anvendes i den petrokemiske industri, et forbud mod import af iransk råolie, olieprodukter og petrokemiske produkter samt et forbud mod investering i den petrokemiske sektor. Desuden bør handel med guld, ædle metaller og diamanter med Irans regering og levering af nyligt trykte pengesedler og mønter til eller til fordel for Irans centralbank forbydes. (4) Det er også blevet nødvendigt at foretage visse tekniske ændringer af de gældende foranstaltninger. Navnlig bør definitionen af "mæglervirksomhed" præciseres. I situationer, hvor en kompetent myndighed kan tillade køb, salg, levering, overførsel eller eksport af varer og teknologi eller af finansielle eller tekniske ydelser, vil der ikke kræves en separat tilladelse til mæglervirksomhed relateret dertil. (5) Definitionen af "overførsel af pengemidler" bør udvides til ikke-elektroniske overførsler for at modvirke forsøg på at omgå de restriktive foranstaltninger. (6) De reviderede restriktive foranstaltninger vedrørende varer med dobbelt anvendelse bør omfatte alle varer og al teknologi i bilag I til Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse ( 4 ) med undtagelse af visse produkter i del 2 i kategori 5 med henblik på deres anvendelse i offentlige kommunikationstjenester i Iran. Forbuddene i denne forordnings artikel 2, finder dog ikke anvendelse på køb, salg, levering, overførsel eller eksport af varer og teknologi, der nyligt er opført i bilag I eller II til denne forordning, og for hvilke en tilladelse allerede er givet af de kompetente myndigheder i en medlemsstat, jf. artikel 3 i forordning (EU) nr. 961/2010, inden nærværende forordnings ikrafttræden. (7) For at sikre en effektiv gennemførelse af forbuddet mod salg, levering, overførsel eller eksport til Iran af visse former for nøgleudstyr eller -teknologi, der kan anvendes i nøglesektorer inden for olie- og naturgasindustrien og den petrokemiske industri, bør der opstilles en liste over relevant nøgleudstyr og -teknologi. (8) Af samme årsag bør der også udarbejdes lister over varer, som er genstand for handelsrestriktioner på råolie, olieprodukter, petrokemiske produkter, guld, ædle metaller og diamanter. (9) Restriktioner på investeringer i den iranske olie- og gasindustri bør desuden for at være effektive omfatte visse nøgleaktiviteter som f.eks. massegastransmissionsydelser i forbindelse med transit eller levering til direkte sammenkoblede net, og bør af samme grund gælde joint ventures og andre former for sammenslutninger og samarbejde med Iran i sektoren for naturgastransmission. (10) Effektive restriktioner på iranske investeringer i Unionen forudsætter, at der træffes foranstaltninger til at forhindre fysiske eller juridiske personer, enheder eller organer, som hører under medlemsstaternes jurisdiktion, i at muliggøre eller tillade sådanne investeringer. (11) Afgørelse 2012/35/FUSP udvider også indefrysningen af aktiver til yderligere personer, enheder eller organer, som yder støtte til Irans regering, herunder finansiel, logistisk og materiel støtte, eller som har tilknytning til dem. Afgørelsen udvider også indefrysningsforanstaltningerne til at omfatte andre medlemmer af ►C1 Den Iranske Revolutionsgarde ◄ (IRGC). (12) Afgørelse 2012/35/FUSP indeholder også bestemmelser om indefrysningen af den iranske centralbanks aktiver. I betragtning af den Iranske centralbanks mulige medvirken i finansieringen af udenrigshandelen, skønnes det nødvendigt at gøre undtagelser, fordi denne målrettede finansielle foranstaltning ikke bør forhindre handelstransaktioner, herunder kontrakter vedrørende fødevarer, sundhed, medicinsk udstyr eller kontrakter med humanitære formål, i overensstemmelse med bestemmelserne i denne forordning. Undtagelserne i denne forordnings artikel 12 og 14 for kontrakter vedrørende import, køb eller transport af råolie, olieprodukter og andre petrokemiske produkter fra Iran, der er indgået før den 23. januar 2012, finder også anvendelse på tilknyttede kontrakter, herunder transport-, forsikrings- og inspektionskontrakter, der er nødvendige for opfyldelsen af sådanne kontrakter. Endvidere betragtes råolie, olieprodukter og andre petrokemiske produkter fra Iran, som er lovligt importeret i en medlemsstat i henhold til undtagelserne i artikel 12 og 14 i denne forordning, som værende i fri omsætning i Unionen. (13) I overensstemmelse med forpligtelsen til at indefryse aktiver hos Islamic Republic of Iran Shipping Line (IRISL) og enheder, som ejes eller kontrolleres af IRISL, er det forbudt at laste og losse gods på og fra skibe, som ejes eller er chartret af IRISL eller af sådanne enheder i medlemsstaternes havne. Overførslen af ejendomsretten til skibe, som ejes, kontrolleres eller er chartret af IRISL-selskaber, til andre enheder er også forbudt som følge af indefrysningen af IRISL' aktiver. Forpligtelsen til at indefryse pengemidler og økonomiske ressourcer hos IRISL og enheder, som ejes eller kontrolleres af IRISL, kræver dog ikke beslaglæggelse eller tilbageholdelse af skibe, som ejes af sådanne enheder, eller af deres last, for så vidt som lasten tilhører tredjemand, og den kræver heller ikke tilbageholdelse af besætningsmedlemmer, som er ansat af dem. (14) I betragtning af Irans forsøg på at omgå sanktionerne bør det præciseres, at alle pengemidler og økonomiske ressourcer, som tilhører eller ejes, besiddes eller kontrolleres af de personer, enheder eller organer, der er opført i bilag I eller II til afgørelse 2010/413/FUSP, herunder enheder, som er trådt i stedet for disse for at omgå foranstaltningerne i denne forordning, indefryses straks. (15) Det bør også præciseres, at indgivelse eller fremsendelse af de nødvendige dokumenter til en bank med henblik på endelig overførsel til personer, enheder eller organer, der ikke er opført på listen, for at udløse betalinger, der er tilladt i henhold til denne forordning, ikke indebærer at stille pengemidler til rådighed, jf. denne forordning. (16) Det bør præciseres, at pengemidler eller økonomiske ressourcer bør kunne frigives til officielle formål i diplomatiske eller konsulære repræsentationer eller i internationale organisationer, der nyder immunitet i overensstemmelse med folkeretten, i overensstemmelse med denne forordning. (17) Leverandører af specialiserede tjenester til finansielle betalingsmeddelelsers anvendelse af målrettede finansielle foranstaltninger bør udvikles yderligere i overensstemmelse med bestemmelserne i denne forordning. Det bør præciseres, at ikke nærmere angivne personers, enheders eller organers aktiver i udpegede kredit- og finansieringsinstitutioner ikke bør forblive indefrosset ved anvendelse af de målrettede finansielle foranstaltninger og bør kunne frigives på de betingelser, der fastsættes i denne forordning. I betragtning af Irans forsøg på at benytte sit finansielle system til at omgå sanktionerne, er det nødvendigt at kræve, at der udvises større årvågenhed i forbindelse med aktiviteterne i Irans kredit- og finansieringsinstitutter, således at omgåelse af denne forordning forhindres, herunder indefrysningen af Irans centralbanks aktiver. Disse krav om større årvågenhed til kredit- og finansieringsinstitutterne bør supplere de gældende forpligtelser, der følger af Europa-Parlamentets og Rådets forordning (EF) nr. 1781/2006 af 15. november 2006 om oplysninger, der skal medsendes om betaler ved pengeoverførsler ( 5 ), og af gennemførelsen af Europa-Parlamentets og Rådets direktiv 2005/60/EF af 26. oktober 2005 om forebyggende foranstaltninger mod anvendelse af det finansielle system til hvidvaskning af penge og finansiering af terrorisme ( 6 ). (18) Visse bestemmelser vedrørende kontrol med overførsler af pengemidler bør revideres for at gøre det lettere for de kompetente myndigheder og operatører at anvende dem og for at forhindre, at bestemmelserne i denne forordning, herunder indefrysningen af Irans centralbanks aktiver, omgås. (19) Endvidere bør restriktionerne på forsikring tilpasses, navnlig for at præcisere, at forsikring af diplomatiske og konsulære repræsentationer i Unionen er tilladt, og for at muliggøre ansvarsforsikring og miljøansvarsforsikring. (20) Desuden bør kravet om indgivelse af oplysninger inden ankomst og afgang ajourføres, da denne forpligtelse nu finder generel anvendelse på alle varer, som indføres i eller udføres af Unionens toldområde efter den fulde gennemførelse pr. 1. januar 2012 af toldsikkerhedsforanstaltningerne i de relevante bestemmelser vedrørende summariske angivelser ved indførsel og udførsel i forordning (EØF) nr. 2913/92 ( 7 ) og i forordning (EØF) nr. 2454/93 ( 8 ). (21) Der bør også foretages tilpasninger af bestemmelserne vedrørende levering af bunkring og andre ydelser til skibe, operatørernes ansvar og forbuddet mod at omgå de relevante restriktive foranstaltninger. (22) Ordningerne for informationsudveksling mellem medlemsstater og Kommissionen bør revideres for at sikre en effektiv gennemførelse og ensartet fortolkning af denne forordning. (23) I betragtning af formålet med forbuddet mod udstyr, der kan anvendes til intern undertrykkelse, bør forbuddet snarere indføres ved forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran ( 9 ) end ved denne forordning. (24) Af klarhedshensyn bør forordning (EU) nr. 961/2010 ophæves og erstattes af nærværende forordning. (25) De restriktive foranstaltninger, der er fastsat i denne forordning, falder ind under anvendelsesområdet for traktaten om Den Europæiske Unions funktionsmåde, og det er derfor nødvendigt med lovgivning på EU-plan til at gennemføre dem, navnlig for at sikre, at de økonomiske operatører i alle medlemsstaterne anvender dem på ensartet måde. (26) I denne forordning respekteres de grundlæggende rettigheder og de principper, som bl.a. anerkendes i Den Europæiske Unions charter om grundlæggende rettigheder, især retten til adgang til effektive retsmidler og til en upartisk domstol, ejendomsretten og retten til beskyttelse af personoplysninger. Denne forordning bør anvendes i overensstemmelse med disse rettigheder og principper. (27) I denne forordning respekteres også medlemsstaternes forpligtelser i henhold til De Forenede Nationers pagt og den retligt bindende karakter af De Forenede Nationers Sikkerhedsråds resolutioner. ud fra følgende betragtninger: ▼C4 (27a) I betragtning af den konkrete trussel mod international fred og sikkerhed, som Irans atomprogram udgør, og for at sikre sammenhæng med proceduren for ændring og revurdering af bilag I og II til afgørelse 2010/413/FUSP, bør beføjelsen til at ændre listerne i bilag VIII og IX til denne forordning udøves af Rådet. ▼B (28) Proceduren for at udpege personer, som skal være genstand for indefrysningsforanstaltningerne i denne forordning, bør omfatte, at de pågældende fysiske eller juridiske personer, enheder eller organer meddeles begrundelsen for opføre dem på listen for at give dem lejlighed til at fremsætte bemærkninger. Hvis der fremsættes bemærkninger eller forelægges væsentlig ny dokumentation, bør Rådet tage sin afgørelse op til fornyet overvejelse i lyset af disse bemærkninger og underrette personen, enheden eller organet herom. (29) Med henblik på denne forordnings gennemførelse og for at skabe størst mulig retssikkerhed i Unionen bør navne og andre relevante oplysninger vedrørende fysiske og juridiske personer, enheder og organer, som er omfattet af indefrysningen af pengemidler og økonomiske ressourcer i henhold til forordningen, offentliggøres. Enhver behandling af fysiske personers personoplysninger i medfør af denne forordning bør ske i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger ( 10 ) og Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger ( 11 ). (30) For at sikre, at foranstaltningerne i denne forordning er effektive, bør den træde i kraft på dagen for offentliggørelsen — VEDTAGET DENNE FORORDNING:







KAPITEL I

DEFINITIONER

Artikel 1

I denne forordning gælder følgende definitioner:

a) ved "filial" af et finansierings- eller kreditinstitut forstås et forretningssted, som udgør en juridisk afhængig del af et finansierings- eller kreditinstitut, og som direkte udfører alle eller nogle af de transaktioner, som hører under finansierings- eller kreditinstitutter

b) ved "mæglervirksomhed" forstås: ►C1 i) forhandling eller tilrettelæggelse af transaktioner med henblik på køb, salg eller levering af varer og teknologi eller af finansielle og tekniske ydelser, herunder fra ◄ et tredjeland til et andet tredjeland, eller ii) salg eller køb af varer og teknologi eller af finansielle eller tekniske ydelser, herunder hvis de befinder sig i tredjelande, med henblik på overførsel til et andet tredjeland

c) ved "fordring" forstås enhver omtvistet eller uomtvistet fordring, som er fremsat før eller efter datoen for denne forordnings ikrafttrædelse, og som har tilknytning til gennemførelsen af en kontrakt eller transaktion, særlig i) en fordring, som tager sigte på opfyldelse af enhver forpligtelse, som er resultatet af eller har tilknytning til en kontrakt eller transaktion ii) en fordring, som tager sigte på forlængelse eller indfrielse af en finansiel garanti eller modgaranti uanset dens form iii) et erstatningskrav i forbindelse med en kontrakt eller transaktion iv) et modkrav v) en fordring, som tager sigte på, også ved eksigibilitet, at opnå anerkendelse eller fuldbyrdelse af en dom, en voldgiftskendelse eller en tilsvarende afgørelse, uanset hvor den er afsagt eller truffet

d) ved "kontrakt eller transaktion" forstås enhver transaktion uanset form og uanset hvilken lov der finder anvendelse på den, bestående af en eller flere kontrakter eller lignende forpligtelser, der er indgået mellem samme eller forskellige parter; udtrykket "kontrakt" omfatter med henblik herpå alle garantier og modgarantier, navnlig finansielle garantier og modgarantier, og enhver kredit, også selv om de er juridisk uafhængige, samt enhver tilknyttet bestemmelse, som opstår i forbindelse med en sådan transaktion

e) ved "kompetente myndigheder" forstås medlemsstaternes kompetente myndigheder, jf. webstederne i bilag X

f) ved "kreditinstitut" forstås et kreditinstitut som defineret i artikel 4, nr. 1, i Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut ( 12 ), herunder dets filialer i og uden for Unionen

g) ved "Unionens toldområde" forstås det område, der er fastlagt i artikel 3 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks ( 13 ) og i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 ( 14 )

h) ved "økonomiske ressourcer" forstås aktiver af enhver art, både materielle og immaterielle, og såvel løsøre som fast ejendom, som ikke er pengemidler, men kan benyttes til at opnå pengemidler, varer eller tjenesteydelser

i) ved "finansieringsinstitut" forstås: i) et foretagende, som ikke er et kreditinstitut, og som udøver en eller flere af aktiviteterne i punkt 2-12 og punkt 14 og 15 i bilag I til direktiv 2006/48/EF, herunder vekselkontorer ii) et forsikringsselskab, der er behørigt godkendt i henhold til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) ( 15 ), for så vidt som det udøver aktiviteter, der er omfattet af nævnte direktiv iii) et investeringsselskab som defineret i artikel 4, stk. 1, nr. 1), i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter ( 16 ) iv) et institut for kollektiv investering, der markedsfører sine andele eller aktier, eller v) en forsikringsformidler som defineret i artikel 2, nr. 5, i Europa-Parlamentets og Rådets direktiv 2002/92/EF af 9. december 2002 om forsikringsformidling ( 17 ), bortset fra forsikringsformidlere omhandlet i nævnte direktivs artikel 2, nr. 7, hvis de formidler livsforsikringer og andre investeringsrelaterede forsikringer herunder filialer i eller uden for Unionen

j) ved "indefrysning af økonomiske ressourcer" forstås hindring af, at økonomiske ressourcer på nogen måde anvendes til at opnå pengemidler, varer eller tjenesteydelser, herunder bl.a. ved salg, leje eller pantsætning

k) ved "indefrysning af pengemidler" forstås hindring af enhver form for flytning, overførsel, ændring, brug af, adgang til eller håndtering af pengemidler, som ville resultere i en ændring af omfang, beløb, anbringelsessted, ejerforhold, besiddelse, art eller formål, eller andre ændringer, som ville gøre det muligt at bruge de pågældende midler, herunder porteføljeforvaltning

l) ved "pengemidler" forstås finansielle aktiver og fordele af enhver art, herunder, men ikke begrænset til: i) kontante pengebeløb, checks, pengefordringer, veksler, anvisninger og andre betalingsinstrumenter ii) indeståender i finansieringsinstitutter eller andre enheder, saldi på konti, tilgodehavender og tilgodehavendebeviser iii) børsnoterede og unoterede værdipapirer og gældsinstrumenter, herunder aktier og andre ejerandele, værdipapircertifikater, obligationer, gældsbeviser, warrants, usikrede værdipapirer og derivatkontrakter iv) renter, udbytte eller andre indtægter eller værdier hidrørende fra aktiver v) kreditter, modregningsrettigheder, garantier, opfyldelsesgarantier eller andre finansielle forpligtelser vi) remburser, konnossementer, løsørepantebreve og vii) dokumentation for en interesse i pengemidler eller økonomiske ressourcer

m) "varer" omfatter produkter, materialer og udstyr

n) ved "forsikring" forstås et tilsagn eller en forpligtelse for en eller flere fysiske eller juridiske personer til, mod betaling og i tilfælde af forsikringsbegivenhedens indtræden, at yde en eller flere andre personer erstatning eller en fordel som præciseret i henhold til tilsagnet eller forpligtelsen

o) ved "iransk person, enhed eller organ" forstås: i) staten Iran eller offentlige myndigheder i landet ii) fysiske personer i eller med bopæl i Iran iii) juridiske personer, enheder eller organer, der har hjemsted i Iran iv) juridiske personer, enheder eller organer i eller uden for Iran, der direkte eller indirekte ejes eller kontrolleres af en eller flere af ovennævnte personer eller organer

p) ved "genforsikring" forstås den form for virksomhed, der består i at overtage risici, som overdrages af et forsikringsselskab eller af et andet genforsikringsselskab, eller i tilfælde af assurandørsammenslutningen Lloyd's den form for virksomhed, som består i at overtage risici, som overdrages af et medlem af Lloyd's eller af et forsikringsselskab eller et genforsikringsselskab, som ikke er assurandørsammenslutningen Lloyd's

q) ved "Sanktionskomitéen" forstås den komité, der er nedsat under FN's Sikkerhedsråd i henhold til punkt 18 i De Forenede Nationers Sikkerhedsråds resolution (UNSCR) 1737 (2006)

r) ved "teknisk bistand" forstås enhver form for teknisk bistand i forbindelse med reparation, udvikling, fremstilling, samling, prøvning, vedligeholdelse eller enhver anden form for teknisk ydelse, uanset om bistanden ydes i form af instruktion, rådgivning, oplæring, overførsel af driftskendskab eller færdigheder eller konsulenttjenester; teknisk bistand omfatter også mundtlig bistand

s) ved "Unionens område" forstås de af medlemsstaternes områder, hvor traktaten finder anvendelse på de betingelser, der er fastsat i traktaten, herunder deres luftrum

▼M24 —————

▼M24

u) ved "fælles kommission" forstås en fælles kommission, som består af repræsentanter for Iran samt for Kina, Frankrig, Tyskland, Den Russiske Føderation, Det Forenede Kongerige og De Forenede Stater og Unionens højtstående repræsentant for udenrigsanliggender og sikkerhedspolitik (»den højtstående repræsentant«), og som vil blive nedsat for at overvåge gennemførelsen af den fælles omfattende handlingsplan af 14. juli 2015, og den vil udføre de opgaver, der er fastsat i den fælles omfattende handlingsplan, i overensstemmelse med litra ix) i den fælles omfattende handlingsplans »præambel og almindelige bestemmelser« samt bilag IV til den fælles omfattende handlingsplan.

▼B







KAPITEL II

EKSPORT- OG IMPORTRESTRIKTIONER

▼M24 —————

▼M24

Artikel 2a

1. Der kræves forhåndstilladelse:

a) til direkte eller indirekte salg, levering, overførsel eller eksport af de varer og den teknologi, der er opført i bilag I, uanset om varerne eller teknologien har oprindelse i Unionen eller ej, til iranske personer, enheder eller organer eller til brug i Iran

b) til direkte eller indirekte levering af teknisk bistand eller mæglervirksomhed i tilknytning til de varer og den teknologi, der er opført i bilag I, og i tilknytning til levering, fremstilling, vedligeholdelse og anvendelse af varer og teknologi, der er opført på listen i bilag I, til iranske personer, enheder eller organer eller til brug i Iran

c) til direkte eller indirekte levering af finansiering eller finansiel bistand i tilknytning til varer og teknologi, der er opført på listen i bilag I, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter eller levering af dertil knyttet teknisk bistand eller dertil knyttet mæglervirksomhed, til iranske personer, enheder eller organer eller til brug i Iran

d) før indgåelse af ordninger med iranske personer, enheder eller organer eller personer eller enheder, der handler på deres vegne eller efter deres anvisninger, herunder godkendelse af lån eller kreditter, der ydes af de pågældende personer, enheder eller organer, der vil kunne sætte de pågældende personer, enheder eller organer i stand til at deltage eller øge deres deltagelse, det være sig på egen hånd eller som deltager i et joint venture eller andet partnerskab, i kommercielle aktiviteter, som indebærer: i) uranbrydning ii) produktion eller anvendelse af nukleare materialer, der er opført i del 1 af listen fra Gruppen af Leverandører af Nukleart Materiale. Dette omfatter lån- eller kreditgivning til de pågældende personer, enheder eller organer

e) til køb, import eller transport fra Iran af varer og teknologi, som er opført på listen i bilag I, uanset om de har oprindelse i Iran eller ej.

2. I bilag I opregnes de produkter, herunder varer, teknologi og software, der er opført på listen fra Gruppen af Leverandører af Nukleart Materiale.

3. Den pågældende medlemsstat fremlægger de foreslåede tilladelser i henhold til stk. 1, litra a)-d), til individuel godkendelse fra FN's Sikkerhedsråd og må ikke udstede tilladelsen, før den har modtaget denne godkendelse.

4. Den pågældende medlemsstat skal også fremlægge de foreslåede tilladelser til aktiviteter, som er omhandlet i stk. 1, litra a)-d), til individuel godkendelse fra FN's Sikkerhedsråd, hvis aktiviteterne har tilknytning til yderligere varer og teknologi, som den pågældende medlemsstat fastslår kan bidrage til oparbejdning eller aktiviteter med forbindelse til berigelse eller fremstilling af tungt vand, som er uforenelige med den fælles omfattende handlingsplan. Medlemsstaten må ikke udstede tilladelsen, før den har modtaget denne godkendelse.

5. Den kompetente myndighed må ikke udstede tilladelsen i henhold til stk. 1, litra e), før den fælles kommission har godkendt den.

6. Den pågældende medlemsstat underretter de øvrige medlemsstater, Kommissionen og den højtstående repræsentant om tilladelser, der er udstedt i henhold til stk. 1 og 5, eller om FN's Sikkerhedsråds afslag på at godkende en tilladelse i henhold til stk. 3 eller 4.

Artikel 2b

1. Artikel 2a, stk. 3 og 4, finder ikke anvendelse på de foreslåede tilladelser til levering, salg eller overførsel til Iran af udstyr, der er nævnt i punkt 2, litra c), første afsnit, i bilag B til UNSCR 2231 (2015), til letvandsreaktorer.

2. Den pågældende medlemsstat underretter inden for fire uger de øvrige medlemsstater, Kommissionen og den højtstående repræsentant om tilladelser givet i henhold til denne artikel.

Artikel 2c

1. De kompetente myndigheder, der udsteder en tilladelse i henhold til artikel 2a, stk. 1, litra a), og artikel 2b, skal sørge for følgende:

a) at kravene, jf. retningslinjerne på listerne fra Gruppen af Leverandører af Nukleart Materiale, alt efter hvad der er relevant, er opfyldt

b) at retten til at kontrollere den endelige anvendelse af leverede produkter, og hvor denne skal finde sted, er opnået fra Iran og kan udøves effektivt

c) at FN's Sikkerhedsråd underrettes senest ti dage efter leveringen, salget eller overførslen, og

d) at IAEA underrettes herom senest ti dage efter leveringen, salget eller overførslen i tilfælde af levering af produkter, materiel, udstyr, varer og teknologi, der er nævnt på listen i bilag I.

2. For al eksport, som der kræves tilladelse til i henhold til artikel 2a, stk. 1, litra a), skal en sådan tilladelse udstedes af de kompetente myndigheder i den medlemsstat, hvor eksportøren har hjemsted. Tilladelsen er gyldig i hele Unionen.

3. Eksportørerne skal give de kompetente myndigheder alle relevante oplysninger som fastsat i artikel 14, stk. 1, i forordning (EF) nr. 428/2009 og som angivet af hver enkelt kompetent myndighed til brug for behandlingen af ansøgninger om eksporttilladelse.

Artikel 2d

1. Artikel 2a, stk. 3 og 4, finder ikke anvendelse på de foreslåede tilladelser til levering, salg eller overførsel af produkter, materiel, udstyr, varer og teknologi og levering af dertil knyttet teknisk bistand, uddannelse, finansiel bistand, investeringer, mæglervirksomhed eller andre tjenesteydelser, hvis de kompetente myndigheder betragter dem som direkte forbundet med:

a) den nødvendige ændring af to kaskader på Fordowanlægget med henblik på produktion af stabile isotoper

b) eksporten af Irans berigede uran i mængder over 300 kg til gengæld for naturligt uran eller

c) moderniseringen af Arakreaktoren baseret på det aftalte konstruktionsprojekt og efterfølgende på den aftalte endelige udformning af den pågældende reaktor.

2. Den kompetente myndighed, der udsteder en tilladelse i overensstemmelse med stk. 1, skal sørge for følgende:

a) at alle aktiviteter udføres i nøje overensstemmelse med den fælles omfattende handlingsplan

b) at kravene, jf. retningslinjerne på listerne fra Gruppen af Leverandører af Nukleart Materiale, alt efter hvad der er relevant, er opfyldt

c) at retten til at kontrollere den endelige anvendelse af leverede produkter, og hvor denne skal finde sted, er opnået fra Iran og kan udøves effektivt.

3. Den berørte medlemsstat underretter:

a) FN's Sikkerhedsråd og den fælles kommission ti dage inden sådanne aktiviteter

b) IAEA senest ti dage efter leveringen, salget eller overførslen i tilfælde af levering af produkter, materiel, udstyr, varer og teknologi, der er nævnt på listen fra Gruppen af Leverandører af Nukleart Materiale.

4. Den pågældende medlemsstat underretter inden fire uger de øvrige medlemsstater, Kommissionen og den højtstående repræsentant om tilladelser udstedt i henhold til denne artikel.

Artikel 3a

1. Der kræves individuel forhåndstilladelse:

a) til direkte eller indirekte salg, levering, overførsel eller eksport af de varer og den teknologi, der er opført på listen i bilag II, uanset om varerne eller teknologien har oprindelse i Unionen eller ej, til iranske personer, enheder eller organer eller til brug i Iran

b) til direkte eller indirekte levering af teknisk bistand eller mæglervirksomhed i tilknytning til varer og teknologi, der er opført på listen i bilag II, og i tilknytning til levering, fremstilling, vedligeholdelse og anvendelse af varer, der er opført på listen i bilag II, til iranske personer, enheder eller organer eller til brug i Iran

c) til direkte eller indirekte levering af finansiering eller finansiel bistand i tilknytning til varer og teknologi, der er opført på listen i bilag II, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter eller levering af dertil knyttet teknisk bistand eller dertil knyttet mæglervirksomhed, til iranske personer, enheder eller organer eller til brug i Iran

d) før indgåelse af ordninger med iranske personer, enheder eller organer eller personer eller enheder, der handler på deres vegne eller efter deres anvisninger, herunder godkendelse af lån eller kreditter, der ydes af de pågældende personer, enheder eller organer, der vil kunne sætte de pågældende personer, enheder eller organer i stand til at deltage eller øge deres deltagelse, det være sig på egen hånd eller som deltager i et joint venture eller andet partnerskab, i kommercielle aktiviteter, der involverer teknologier, der er opført på listen i bilag II

e) til køb, import eller transport fra Iran af varer og teknologi, som er opført på listen i bilag II, uanset om varerne eller teknologien har oprindelse i Iran eller ej.

2. I bilag II opregnes de varer og den teknologi bortset fra dem, der er opført i bilag I og III, som kan bidrage til oparbejdning eller aktiviteter med forbindelse til berigelse eller fremstilling af tungt vand eller andre aktiviteter, som er uforenelige med den fælles omfattende handlingsplan.

3. Eksportører skal forsyne de kompetente myndigheder med alle de relevante oplysninger, der kræves til deres ansøgning om tilladelse.

4. De kompetente myndigheder giver ikke tilladelse til transaktionerne som omhandlet i stk. 1, litra a)-e), hvis de har rimelig grund til at fastslå, at handlingen vil bidrage til oparbejdning, berigelse, fremstilling af tungt vand eller andre atomrelaterede aktiviteter, som er uforenelige med den fælles omfattende handlingsplan.

5. De kompetente myndigheder udveksler oplysninger om anmodninger om tilladelser, der modtages i henhold til denne artikel. Det system, der er omhandlet i artikel 19, stk. 4, i forordning (EF) nr. 428/2009, anvendes til dette formål.

6. Den kompetente myndighed, der udsteder en tilladelse i henhold til stk. 1, litra a), skal sikre, at retten til at kontrollere den endelige anvendelse af leverede produkter, og hvor denne skal finde sted, er opnået fra Iran og kan udøves effektivt.

7. Den pågældende medlemsstat underretter senest ti dage før meddelelsen af en tilladelse i henhold til denne artikel de øvrige medlemsstater, Kommissionen og den højtstående repræsentant om, at den agter at meddele en sådan tilladelse.

Artikel 3b

1. For al eksport, hvortil der kræves tilladelse i henhold til artikel 3a, udstedes en sådan tilladelse af de kompetente myndigheder i den medlemsstat, hvor eksportøren har hjemsted, i overensstemmelse med de nærmere bestemmelser i artikel 11 i forordning (EF) nr. 428/2009. Tilladelsen er gyldig i hele Unionen.

2. De kompetente myndigheder kan på de i artikel 3a, stk. 4 og 5, fastsatte betingelser annullere, suspendere, ændre eller tilbagekalde eksporttilladelser, de har udstedt.

3. Hvis en kompetent myndighed afslår at udstede en tilladelse eller annullerer, suspenderer, i væsentlig grad ændrer eller tilbagekalder en tilladelse i overensstemmelse med artikel 3a, stk. 4, underretter den berørte medlemsstat de øvrige medlemsstater, Kommissionen og den højtstående repræsentant herom og forsyner dem med de relevante oplysninger under overholdelse af bestemmelserne om sådanne oplysningers fortrolighed i Rådets forordning (EF) nr. 515/97 ( 18 ).

4. Før en medlemsstats kompetente myndighed udsteder en tilladelse i henhold til artikel 3a til en i alt væsentligt identisk transaktion, som i henhold til artikel 3a, stk. 4, er blevet afslået af en eller flere andre medlemsstater, og hvor afslaget stadig er gyldigt, hører den først den eller de medlemsstater, der gav afslaget. Hvis den berørte medlemsstat efter de pågældende høringer beslutter at udstede en tilladelse, underretter den de øvrige medlemsstater, Kommissionen og den højtstående repræsentant herom og forelægger samtlige relevante oplysninger for at redegøre for beslutningen.

Artikel 3c

1. Artikel 3a finder ikke anvendelse på de foreslåede tilladelser til levering, salg eller overførsel til Iran af varer og teknologi, der er opført på listen i bilag II, til letvandsreaktorer.

2. Den kompetente myndighed, der udsteder en tilladelse i henhold til stk. 1, skal sørge for, at retten til at kontrollere den endelige anvendelse af leverede produkter, og hvor denne skal finde sted, er opnået fra Iran og kan udøves effektivt.

3. Den pågældende medlemsstat underretter inden for fire uger de øvrige medlemsstater, Kommissionen og den højtstående repræsentant om tilladelser givet i henhold til denne artikel.

Artikel 3d

1. Artikel 3a finder ikke anvendelse på de foreslåede tilladelser til levering, salg eller overførsel af produkter, materiel, udstyr, varer og teknologi og levering af dertil knyttet teknisk bistand, uddannelse, finansiel bistand, investeringer, mæglervirksomhed eller andre tjenesteydelser, hvis de kompetente myndigheder betragter dem som direkte forbundet med:

a) den nødvendige ændring af to kaskader på Fordowanlægget med henblik på produktion af stabile isotoper

b) eksporten af Irans berigede uran i mængder over 300 kg til gengæld for naturligt uran eller

c) moderniseringen af Arakreaktoren baseret på det aftalte konstruktionsprojekt og efterfølgende på den aftalte endelige udformning af den pågældende reaktor.

2. Den kompetente myndighed, der udsteder en tilladelse i overensstemmelse med stk. 1, skal sørge for følgende:

a) at alle aktiviteter udføres i nøje overensstemmelse med den fælles omfattende handlingsplan

b) at retten til at kontrollere den endelige anvendelse af leverede produkter, og hvor denne skal finde sted, er opnået fra Iran og kan udøves effektivt.

3. Den pågældende medlemsstat underretter senest ti dage før meddelelsen af en tilladelse i henhold til denne artikel de øvrige medlemsstater og Kommissionen om, at den agter at meddele en sådan tilladelse.

Artikel 4a

1. Det er forbudt direkte eller indirekte at sælge, levere, overføre eller eksportere de varer og den teknologi, der er opført på listen i bilag III, eller ethvert andet produkt, som medlemsstaten fastslår kan bidrage til udvikling af fremføringsmidler til kernevåben, uanset om varerne eller teknologien har oprindelse i Unionen eller ej, til iranske personer, enheder eller organer eller til brug i Iran.

2. I bilag III opregnes de produkter, herunder varer og teknologi, der er opført på listen fra missilteknologikontrolregimet.

Artikel 4b

Det er forbudt:

a) direkte eller indirekte at levere teknisk bistand eller mæglervirksomhed i tilknytning til varer og teknologi, der er opført på listen i bilag III, eller i tilknytning til levering, fremstilling, vedligeholdelse og anvendelse af varer, der er opført på listen i bilag III, til iranske personer, enheder eller organer eller til brug i Iran

b) direkte eller indirekte at levere finansiering eller finansiel bistand i tilknytning til de varer og den teknologi, der er opført på listen i bilag III, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter, eller levering af dertil knyttet teknisk bistand eller dertil knyttet mæglervirksomhed, til iranske personer, enheder eller organer eller til brug i Iran

c) at indgå ordninger med iranske personer, enheder eller organer eller personer eller enheder, der handler på deres vegne eller efter deres anvisninger, herunder godkendelse af lån eller kreditter, der ydes af de pågældende personer, enheder eller organer, der vil kunne sætte de pågældende personer, enheder eller organer i stand til at deltage eller øge deres deltagelse, det være sig på egen hånd eller som deltager i et joint venture eller andet partnerskab, i kommercielle aktiviteter, der involverer teknologier, der er opført på listen i bilag III.

Artikel 4c

Det er forbudt direkte eller indirekte at købe, importere eller transportere de varer og den teknologi, som er opført på listen i bilag III, fra Iran, uanset om varerne eller teknologien har oprindelse i Iran eller ej.

▼M24

Artikel 5

Det er forbudt:

a) direkte eller indirekte at levere teknisk bistand, mæglervirksomhed og andre tjenester i tilknytning til de varer og den teknologi, der er opført på Den Europæiske Unions fælles liste over militært udstyr (»fælles liste over militært udstyr«), og i tilknytning til levering, fremstilling, vedligeholdelse og anvendelse af varer og teknologi på denne liste, til iranske personer, enheder eller organer eller til brug i Iran

b) direkte eller indirekte at levere finansiering eller finansiel bistand i tilknytning til de varer og den teknologi, der er opført på den fælles liste over militært udstyr, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter eller levering af dertil knyttet teknisk bistand eller udøvelse af dertil knyttet mæglervirksomhed, til iranske personer, enheder eller organer eller til brug i Iran

c) at indgå ordninger med henblik på at deltage eller øge deltagelsen med iranske personer, enheder eller organer, der er involveret i fremstillingen af varer eller teknologi, der er opført på den fælles liste over militært udstyr, det være sig på egen hånd eller som deltager i et joint venture eller andet partnerskab. Dette omfatter lån- eller kreditgivning til de pågældende personer, enheder eller organer.

▼M24 —————

▼M24

Artikel 10d

1. Der kræves forhåndstilladelse til:

a) salg, levering, overførsel eller eksport af software, der er opført på listen i bilag VIIA, til iranske personer, enheder eller organer eller til brug i Iran

b) levering af teknisk bistand eller mæglervirksomhed i tilknytning til den software, der er opført på listen i bilag VIIA, eller i tilknytning til levering, fremstilling, vedligeholdelse og anvendelse af sådanne produkter, til iranske personer, enheder eller organer eller til brug i Iran

c) levering af finansiering eller finansiel bistand i tilknytning til den software, der er opført på listen i bilag VIIA, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter eller levering af dertil knyttet teknisk bistand eller dertil knyttet mæglervirksomhed, til iranske personer, enheder eller organer eller til brug i Iran.

2. De kompetente myndigheder giver ingen tilladelser i henhold til denne artikel, såfremt:

a) de har rimelig grund til at fastslå, at salget, leveringen, overførslen eller eksporten af software er eller kan være bestemt til brug i forbindelse med: i) oparbejdning eller aktiviteter med forbindelse til fremstilling af tungt vand eller andre atomrelaterede aktiviteter, der er i strid med den fælles omfattende handlingsplan ii) Irans militære eller ballistiske missilprogram eller iii) de direkte eller indirekte er til gavn for Den Iranske Revolutionsgarde

b) kontrakter om levering af sådanne produkter eller sådan bistand ikke omfatter passende slutbrugergarantier.

3. Den pågældende medlemsstat underretter senest ti dage før udstedelsen af en tilladelse i henhold til denne artikel de øvrige medlemsstater og Kommissionen om, at den agter at udstede en sådan tilladelse.

4. Hvis en kompetent myndighed afslår at udstede en tilladelse eller annullerer, suspenderer, i væsentlig grad ændrer eller tilbagekalder en tilladelse i overensstemmelse med denne artikel, underretter den berørte medlemsstat de øvrige medlemsstater, Kommissionen og den højtstående repræsentant herom og forsyner dem med de relevante oplysninger.

5. Før en medlemsstats kompetente myndighed udsteder en tilladelse i henhold til denne artikel til en i alt væsentligt identisk transaktion, som er blevet afslået af en eller flere andre medlemsstater, og hvor afslaget stadig er gyldigt, hører den først den eller de medlemsstater, der gav afslaget. Hvis den berørte medlemsstat efter de pågældende høringer beslutter at udstede en tilladelse, underretter den de øvrige medlemsstater, Kommissionen og den højtstående repræsentant herom og forelægger samtlige relevante oplysninger for at redegøre for beslutningen.

▼M24 —————

▼M24

Artikel 15 a

1. Der kræves forhåndstilladelse til:

a) salg, levering, overførsel eller eksport af grafit, råmetal eller halvfabrikata af metal, der er opført på listen i bilag VIIB, til iranske personer, enheder eller organer eller til brug i Iran

b) levering af teknisk bistand eller mæglervirksomhed i forbindelse med grafit, råmetal eller halvfabrikata af metal, der er opført på listen i bilag VIIB eller i forbindelse med levering, fremstilling, vedligeholdelse og brug af disse produkter til iranske personer, enheder eller organer eller til anvendelse i Iran

c) levering af finansiering eller finansiel bistand i tilknytning til grafit, råmetal eller halvfabrikata af metal, der er opført på listen i bilag VIIB, herunder navnlig gavebistand, lån, eksportkreditforsikring i forbindelse med salg, levering, overførsel eller eksport af sådanne produkter eller levering af dertil knyttet teknisk bistand eller dertil knyttet mæglervirksomhed, til iranske personer, enheder eller organer eller til brug i Iran.

2. De kompetente myndigheder giver ingen tilladelser i henhold til denne artikel, såfremt:

a) de har rimelig grund til at fastslå, at salget, leveringen, overførslen eller eksporten af grafitten, råmetallet eller halvfabrikataene er eller kan være bestemt til brug i forbindelse med: i) oparbejdning eller aktiviteter med forbindelse til fremstilling af tungt vand eller andre atomrelaterede aktiviteter, der er i strid med den fælles omfattende handlingsplan ii) Irans militære eller ballistiske missilprogram eller iii) de direkte eller indirekte er til gavn for Den Iranske Revolutionsgarde

b) kontrakter om levering af sådanne produkter eller sådan bistand ikke omfatter passende slutbrugergarantier.

3. Den pågældende medlemsstat underretter senest ti dage før udstedelsen af en tilladelse i henhold til denne artikel de øvrige medlemsstater og Kommissionen om, at den agter at udstede en sådan tilladelse.

4. Hvis en kompetent myndighed afslår at udstede en tilladelse eller annullerer, suspenderer, i væsentlig grad ændrer eller tilbagekalder en tilladelse i overensstemmelse med denne artikel, underretter den berørte medlemsstat de øvrige medlemsstater, Kommissionen og den højtstående repræsentant herom og forsyner dem med de relevante oplysninger.

5. Før en medlemsstats kompetente myndighed udsteder en tilladelse i henhold til denne artikel til en i alt væsentligt identisk transaktion, som er blevet afslået af en eller flere andre medlemsstater, og hvor afslaget stadig er gyldigt, hører den først den eller de medlemsstater, der gav afslaget. Hvis den berørte medlemsstat efter de pågældende høringer beslutter at udstede en tilladelse, underretter den de øvrige medlemsstater, Kommissionen og den højtstående repræsentant herom og forelægger samtlige relevante oplysninger for at redegøre for beslutningen.

6. Bestemmelserne i stk. 1-3 finder ikke anvendelse med hensyn til de varer, som er opført på listen i bilag I, II og III, eller med hensyn til bilag I til forordning (EF) nr. 428/2009.

▼M24 —————

▼B







KAPITEL III

RESTRIKTIONER PÅ FINANSIERING AF VISSE VIRKSOMHEDER

▼M24 —————

▼B







KAPITEL IV

INDEFRYSNING AF PENGEMIDLER OG ØKONOMISKE RESSOURCER

Artikel 23

1. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført i bilag VIII, indefryses. Bilag VIII indeholder en liste over personer, enheder og organer, som De Forenede Nationers Sikkerhedsråd eller Sanktionskomitéen har fastlagt i overensstemmelse med punkt 12 i UNSCR 1737 (2006), punkt 7 i UNSCR 1803 (2008) eller punkt 11, 12 eller 19 i UNSCR 1929 (2010).

2. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført i bilag IX, indefryses. Bilag IX indeholder en liste over fysiske og juridiske personer, enheder og organer, som i overensstemmelse med artikel 20, stk. 1, litra b) og c), i Rådets afgørelse 2010/413/FUSP anses for:

a) at være involveret i eller direkte associeret med eller at støtte Irans spredningsfølsomme nukleare aktiviteter eller Irans udvikling af fremføringssystemer til kernevåben, herunder ved at være involveret i køb af forbudte varer og forbudt teknologi, eller at være ejet eller kontrolleret af sådanne personer, enheder eller organer, herunder ved ulovlige midler, eller at handle på deres vegne eller efter deres instruks

▼M11

b) at være en fysisk eller juridisk person, en enhed eller et organ, der har unddraget sig eller overtrådt, eller som har bistået personer, enheder eller organer, der er opført på listen, med at unddrage sig eller overtræde bestemmelserne i denne forordning, i Rådets afgørelse 2010/413/FUSP eller i UNSCR 1737 (2006), UNSCR 1747 (2007), UNSCR 1803 (2008) og UNSCR 1929 (2010)

c) at være medlem af Islamic Revolutionary Guard Corps (IRGC) eller juridisk person, enhed eller organ, som ejes eller kontrolleres af IRGC eller af et eller flere af dets medlemmer, eller fysiske eller juridiske personer, enheder eller organer som handler på deres vegne eller leverer forsikringsydelser eller andre væsentlige tjenester til dem, eller til enheder ejet eller kontrolleret af dem eller som handler på deres vegne

▼M7

d) at være andre personer, enheder eller organer, som yder støtte, herunder materiel, logistisk eller økonomisk støtte til Irans regering, samt enheder, der ejes eller kontrolleres af dem eller af personer og enheder med tilknytning til dem

▼M11

e) at være en juridisk person, en enhed eller et organ, som ejes eller kontrolleres af Islamic Republic of Iran Shipping Lines (IRISL), eller en fysisk eller juridisk person, en enhed eller et organ, som handler på deres vegne eller leverer forsikringsydelser eller andre væsentlige tjenester til dem, eller til enheder ejet eller kontrolleret af dem eller som handler på deres vegne.

▼B

I overensstemmelse med forpligtelsen til at indefryse pengemidler og økonomiske ressourcer hos IRISL og udpegede enheder, som ejes eller kontrolleres af IRISL, er det forbudt at laste eller losse gods på og fra skibe, som ejes eller er chartret af IRISL eller af sådanne enheder i medlemsstaternes havne.

Forpligtelsen til at indefryse pengemidler og økonomiske ressourcer hos IRISL og udpegede enheder, som ejes eller kontrolleres af IRISL, kræver ikke beslaglæggelse eller tilbageholdelse af skibe, som ejes af sådanne enheder, eller af deres last, for så vidt som lasten tilhører tredjemand, og den kræver heller ikke tilbageholdelse af besætningsmedlemmer, som er ansat af dem.

3. Ingen pengemidler eller økonomiske ressourcer må direkte eller indirekte stilles til rådighed for eller være til fordel for de fysiske eller juridiske personer, enheder eller organer, der er opført i bilag VIII eller IX.

▼M24

4. Med forbehold af undtagelserne i artikel 24, 25, 26, 27, 28, 28a, 28b og 29 er det forbudt at levere specialiserede tjenester til finansielle betalingsmeddelelser, som anvendes til at udveksle finansielle data, til de fysiske og juridiske personer, enheder og organer, der er opført på listerne i bilag VIII og IX.

▼B

5. I bilag VIII og IX anføres begrundelsen for at medtage de personer, enheder og organer, som givet af FN's Sikkerhedsråd eller Sanktionskomitéen.

6. Bilag VIII og IX omfatter om muligt også de oplysninger, der er nødvendige for at kunne kontrollere identiteten af de pågældende fysiske eller juridiske personer, enheder eller organer, som er givet af FN's Sikkerhedsråd eller Sanktionskomitéen. For så vidt angår fysiske personer kan disse oplysninger omfatte navn og eventuelle kaldenavne, fødselsdato og fødested, nationalitet, pasnummer og identitetskortnummer, køn, adresse, hvis denne er kendt, samt stilling eller erhverv. For så vidt angår juridiske personer, enheder og organer kan disse oplysninger omfatte navn, registreringssted og -dato, registreringsnummer og forretningssted. Med hensyn til luftfartsselskaber og shippingvirksomheder omfatter bilag VIII og IX om muligt også de oplysninger, der er nødvendige for at kunne kontrollere identiteten af hvert skib eller fly, som tilhører et selskab, såsom det oprindelige registreringsnummer eller navn. Bilag VIII og IX omfatter også datoen for opførelsen på listen.

▼M24

Artikel 23a

1. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført på listen i bilag XIII, indefryses. Bilag XIII omfatter de personer, enheder og organer, som FN's Sikkerhedsråd har udpeget i overensstemmelse med punkt 6, litra c), i bilag B til UNSCR 2231 (2015).

2. Alle pengemidler og økonomiske ressourcer, som tilhører, ejes, besiddes eller kontrolleres af de personer, enheder eller organer, der er opført i bilag XIV, indefryses. Bilag XIV omfatter de fysiske og juridiske personer, enheder og organer, der i henhold til artikel 20, stk. 1, litra e), i Rådets afgørelse 2010/413/FUSP anses for:

a) at være involveret i, have direkte tilknytning til eller yde støtte til Irans spredningsfølsomme nukleare aktiviteter, der udføres i strid med Irans tilsagn i den fælles omfattende handlingsplan, eller Irans udvikling af fremføringsmidler til kernevåben, herunder også ved at være involveret i indkøb af forbudte produkter, varer, udstyr, materiel og teknologi, der er nævnt i bilag B til UNSCR 2231 (2015), afgørelse 2010/413/FUSP eller bilagene til denne forordning

b) at bistå udpegede personer eller enheder med at unddrage sig eller handle i strid med den fælles omfattende handlingsplan, UNSCR 2231 (2015), afgørelse 2010/413/FUSP eller denne forordning

c) at handle på vegne af udpegede personer eller enheder eller efter deres anvisninger eller

d) at være en juridisk person, en enhed eller et organ, som ejes eller kontrolleres af udpegede personer eller enheder.

3. Ingen pengemidler eller økonomiske ressourcer må hverken direkte eller indirekte stilles til rådighed for eller til fordel for de fysiske eller juridiske personer, enheder eller organer, der er opført på listerne i bilag XIII og XIV.

4. Med forbehold af undtagelserne i artikel 24, 25, 26, 27, 28, 28a, 28b eller 29 er det forbudt at levere specialiserede tjenester til finansielle betalingsmeddelelser, som anvendes til at udveksle finansielle data, til de fysiske og juridiske personer, enheder og organer, der er opført på listerne i bilag XIII og XIV.

5. Bilag XIII og XIV indeholder begrundelserne for opførelsen af de fysiske og juridiske personer, enheder og organer, der er opført på listen.

6. Bilag XIII og XIV omfatter om muligt også de oplysninger, der er nødvendige for at identificere de pågældende fysiske eller juridiske personer, enheder eller organer. For så vidt angår fysiske personer kan disse oplysninger omfatte navn med tilhørende aliasser, fødselsdato og fødested, nationalitet, pas- og identitetskortnumre, køn, adresse, hvis denne er kendt, samt stilling eller erhverv. For så vidt angår juridiske personer, enheder og organer kan disse oplysninger omfatte navn, registreringssted og -dato, registreringsnummer og forretningssted. Bilag XIII og XIV omfatter også datoen for opførelsen på listen.

▼M24

Artikel 24

Uanset artikel 23 eller artikel 23a kan de kompetente myndigheder give tilladelse til frigivelse af visse indefrosne pengemidler eller økonomiske ressourcer, forudsat at følgende betingelser er opfyldt:

a) pengemidlerne eller de økonomiske ressourcer er genstand for en retslig, administrativ eller voldgiftsmæssig tilbageholdelsesret, der er fastslået før den dato, hvor den person, den enhed eller det organ, der er omhandlet i artikel 23 eller artikel 23a, er blevet optaget på listen af Sanktionskomitéen, FN's Sikkerhedsråd eller Rådet, eller for en dom, en administrativ afgørelse eller en voldgiftskendelse, der er afsagt før nævnte dato

b) pengemidlerne eller de økonomiske ressourcer udelukkende skal anvendes til at indfri fordringer, der er sikret ved en sådan tilbageholdelsesret eller er anerkendt som gyldige ved en sådan dom, afgørelse eller kendelse, inden for de grænser, som er fastsat ved de relevante love og administrative bestemmelser vedrørende rettighederne for personer, der har sådanne fordringer

c) tilbageholdelsesretten, dommen, afgørelsen eller kendelsen ikke kommer de personer, enheder eller organer, der er opført i bilag VIII, IX, XIII eller XIV til gode

d) anerkendelse af afgørelsen om tilbageholdelsesret eller dommen, afgørelsen eller kendelsen må ikke ske i strid med grundlæggende retsprincipper i den pågældende medlemsstat og

e) medlemsstaten har underrettet FN's Sikkerhedsråd om tilbageholdelsesretten, dommen, afgørelsen eller kendelsen, hvis artikel 23, stk. 1, eller artikel 23a, stk. 1, finder anvendelse.

Artikel 25

Uanset artikel 23 eller artikel 23a kan de kompetente myndigheder, når en person, en enhed eller et organ opført på listen i bilag VIII, IX, XIII eller XIV skal betale forfaldne beløb i henhold til kontrakter, aftaler eller forpligtelser, som den pågældende person eller enhed eller det pågældende organ har indgået eller pådraget sig, før Sanktionskomitéen, FN's Sikkerhedsråd eller Rådet optog den pågældende på listen, tillade frigivelse af visse indefrosne pengemidler eller økonomiske ressourcer på de vilkår, de skønner hensigtsmæssige, forudsat at følgende betingelser er opfyldt:

a) den kompetente myndighed har fastslået: i) at pengemidlerne eller de økonomiske ressourcer skal anvendes til en betaling, der skal foretages af en person, en enhed eller et organ, som er opført på listen i bilag VIII, IX, XIII eller XIV ii) at betalingen ikke bidrager til en aktivitet, der er forbudt i henhold til denne forordning. Såfremt betalingen tjener som vederlag for en handelsaktivitet, der allerede er blevet udført og en anden medlemsstats kompetente myndighed havde givet forudgående bekræftelse på, at aktiviteten ikke var forbudt på det tidspunkt, hvor den blev udført, skal det umiddelbart anses, at betalingen ikke bidrager til en forbudt aktivitet, og iii) betalingen ikke er i strid med artikel 23, stk. 3, eller artikel 23a, stk. 3, og

b) den pågældende medlemsstat — hvis artikel 23, stk. 1, eller artikel 23a, stk. 1, finder anvendelse — har underrettet FN's Sikkerhedsråd om, at den har fastslået, at betingelserne i litra a) er opfyldt, og at den påtænker at give en tilladelse, og FN's Sikkerhedsråd ikke har gjort indsigelse herimod senest ti arbejdsdage efter underretningen.

Artikel 26

Uanset artikel 23 eller artikel 23a kan de kompetente myndigheder på vilkår, som de skønner hensigtsmæssige, give tilladelse til, at af visse indefrosne pengemidler eller økonomiske ressourcer frigives eller til, at visse pengemidler eller økonomiske ressourcer stilles til rådighed, såfremt følgende betingelser er opfyldt:

a) den kompetente myndighed har fastslået, at pengemidlerne eller de pågældende økonomiske ressourcer: i) er nødvendige for at dække de vitale behov hos de fysiske eller juridiske personer, enheder eller organer, der er opført på listen i bilag VIII, IX, XIII eller XIV, samt hos de familiemedlemmer, sådanne fysiske personer skal forsørge, herunder betaling af fødevarer, husleje eller renter og afdrag på hypotekslån, medicin og lægebehandling, skatter, forsikringspræmier og offentlige forbrugsafgifter ii) alene er bestemt til betaling af rimelige honorarer og godtgørelse af udgifter i forbindelse med juridisk bistand eller iii) alene er bestemt til betaling af afgifter eller gebyrer til rutinemæssig opbevaring eller forvaltning af indefrosne pengemidler eller økonomiske ressourcer

b) den pågældende medlemsstat — hvis tilladelsen vedrører en person, en enhed eller et organ, som er opført på listen i bilag XIII — har underrettet FN's Sikkerhedsråd om, at den har fastslået, at betingelserne i litra a) er opfyldt, og at den påtænker at give en tilladelse, og FN's Sikkerhedsråd har ikke gjort indsigelse herimod inden fem arbejdsdage efter underretningen.

Artikel 27

Uanset artikel 23, stk. 2 og 3, eller artikel 23a, stk. 2 og 3, kan de kompetente myndigheder på betingelser, som de skønner passende, tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når de har fastlagt, at pengemidlerne eller de økonomiske ressourcer skal indbetales på eller udbetales fra en konto, som indehaves af en diplomatisk mission, konsulær repræsentation eller en international organisation, der nyder immunitet i overensstemmelse med folkeretten, såfremt sådanne betalinger skal anvendes til officielle formål i den diplomatiske mission, den konsulære repræsentation eller den internationale organisation.

Artikel 28

Uanset artikel 23 eller artikel 23a kan de kompetente myndigheder tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når de har fastslået, at de pågældende pengemidler eller økonomiske ressourcer er nødvendige til at dække ekstraordinære udgifter, såfremt den pågældende medlemsstat — hvis tilladelsen vedrører en person, en enhed eller et organ, som er opført i bilag XIII — har meddelt FN's Sikkerhedsråd, at den har fastslået dette, og FN's Sikkerhedsråd har givet sin godkendelse heraf.

Artikel 28a

Uanset artikel 23, stk. 2 og 3, eller artikel 23a, stk. 2 og 3, kan de kompetente myndigheder på betingelser, som de skønner passende, tillade, at der frigives visse indefrosne pengemidler eller økonomiske ressourcer, eller at der stilles visse indefrosne pengemidler eller økonomiske ressourcer til rådighed, når de har fastlagt, at de pågældende pengemidler eller økonomiske ressourcer er nødvendige til aktiviteter med direkte tilknytning til udstyr, der er nævnt i punkt 2, litra c), første afsnit, i bilag B til UNSCR 2231 (2015), til letvandsreaktorer.

Artikel 28b

Uanset artikel 23 eller artikel 23a kan de kompetente myndigheder på vilkår, som de skønner hensigtsmæssige, give tilladelse til, at af visse indefrosne pengemidler eller økonomiske ressourcer frigives eller til, at visse pengemidler eller økonomiske ressourcer stilles til rådighed, såfremt følgende betingelser er opfyldt:

a) den kompetente myndighed har fastslået, at pengemidlerne eller de pågældende økonomiske ressourcer: i) er nødvendige til civile nukleare samarbejdsprojekter, der er beskrevet i bilag III til den fælles omfattende handlingsplan ii) er nødvendige til aktiviteter med direkte tilknytning til de produkter, der er nævnt i artikel 2a og 3a, eller til andre aktiviteter, der er nødvendige for gennemførelsen af den fælles omfattende handlingsplan, og

b) FN's Sikkerhedsråd — hvis tilladelsen vedrører en person, en enhed eller et organ, der er opført på listen i bilag XIII — har fået meddelelse om, at den pågældende medlemsstat har fastslået dette, og FN's Sikkerhedsråd har givet sin godkendelse heraf.

Artikel 29

1. Artikel 23, stk. 3, og artikel 23 a, stk. 3, er ikke til hinder for, at finansierings- eller kreditinstitutter, der modtager pengemidler, som overføres af tredjeparter til en konto, der tilhører en person, en enhed eller et organ, der er opført på listen, krediterer de indefrosne konti med disse beløb, forudsat at således tilførte beløb på disse konti også indefryses. Finansierings- eller kreditinstitutterne underretter straks de kompetente myndigheder om sådanne transaktioner.

2. Forudsat at sådanne renter, anden form for afkast og betalinger indefryses i henhold til artikel 23, stk. 1 eller 2, eller artikel 23a, stk. 1 eller 2, finder artikel 23, stk. 3 eller artikel 23a, stk. 3, ikke anvendelse på beløb, der tilføres indefrosne konti i form af:

a) renter og andre former for afkast fra disse konti eller

b) beløb, der forfalder i henhold til kontrakter, aftaler eller forpligtelser, som er indgået eller opstået før den dato, hvor den person, den enhed eller det organ, der er omhandlet i artikel 23 eller 23a, blev optaget på listen af Sanktionskomitéen, FN's Sikkerhedsråd eller Rådet.

▼B







KAPITEL V

RESTRIKTIONER PÅ OVERFØRSLER AF PENGEMIDLER OG PÅ FINANSIELLE TJENESTEYDELSER

▼M24 —————

▼M7 —————

▼M24 —————

▼B







KAPITEL VI

TRANSPORTRESTRIKTIONER

▼M24

Artikel 36

Den person, der afgiver forudgående oplysninger, jf. bestemmelserne vedrørende summariske angivelser og toldangivelser i forordning (EØF) nr. 2913/92 og i forordning (EØF) nr. 2454/93, fremviser også de tilladelser, som kræves ifølge nærværende forordning.

Artikel 37

1. Levering af bunkring eller skibsforsyninger samt andre skibsrelaterede tjenester til skibe, der direkte eller indirekte ejes eller kontrolleres af iranske personer, enheder eller organer, er forbudt, hvis serviceudbyderen har oplysninger, herunder fra de kompetente toldmyndigheder baseret på de forudgående oplysninger, der er omhandlet i artikel 36, som giver rimelig grund til at fastslå, at de pågældende skibe transporterer varer, som er omfattet af den fælles liste over militært udstyr, eller varer, som det er forbudt at levere, sælge, overføre eller eksportere i henhold til denne forordning, medmindre det er nødvendigt at levere sådanne tjenester til humanitære og sikkerhedsmæssige formål

2. Levering af teknisk service og vedligeholdelsestjenester til fragtfly, der direkte eller indirekte ejes eller kontrolleres af iranske personer, enheder eller organer, er forbudt, hvis serviceudbyderen har oplysninger, herunder fra de kompetente toldmyndigheder baseret på de forudgående oplysninger, der er omhandlet i artikel 36, som giver rimelig grund til at fastslå, at de pågældende fragtfly transporterer varer, som er omfattet af den fælles liste over militært udstyr, eller varer, som det er forbudt at levere, sælge, overføre eller eksportere i henhold til denne forordning, medmindre det er nødvendigt at levere sådanne tjenester til humanitære og sikkerhedsmæssige formål.

3. Forbuddene i stk. 1 og 2 i denne artikel gælder, indtil lasten er inspiceret og om nødvendigt beslaglagt eller bortskaffet, alt efter hvad der er relevant.

Eventuel beslaglæggelse og bortskaffelse kan i overensstemmelse med national lovgivning eller en afgørelse truffet af en kompetent myndighed blive udført for importørens regning eller inddrives hos enhver person eller enhed, der er ansvarlig for forsøget på ulovlig levering, salg, overførsel eller eksport.

▼M24 —————

▼B







KAPITEL VII

ALMINDELIGE OG AFSLUTTENDE BESTEMMELSER

Artikel 38

1. Ingen fordringer må indfries i forbindelse med kontrakter eller transaktioner, hvis opfyldelse eller gennemførelse direkte eller indirekte er blevet påvirket helt eller delvis af foranstaltninger, der er pålagt i henhold til denne forordning, herunder erstatningskrav og andre tilsvarende fordringer, såsom krav om modregning og erstatning i henhold til garanti, særlig ikke fordringer, som tager sigte på forlængelse eller indfrielse af garantier eller modgarantier, navnlig finansielle garantier eller modgarantier uanset deres form, såfremt disse fordringer gøres gældende af:

▼M24

a) personer, enheder eller organer, der er opført på listen i bilag VIII, IX, XIII og XIV

▼B

b) andre iranske personer, enheder eller organer, herunder den iranske regering

c) personer, enheder eller organer, som handler gennem eller på vegne af en af de i litra a) og b) omhandlede personer, enheder eller organer.

2. Opfyldelsen af en kontrakt eller gennemførelsen af en transaktion anses for at være blevet påvirket af de foranstaltninger, der er pålagt i henhold til denne forordning, når eksistensen eller indholdet af fordringen direkte eller indirekte er resultatet af disse foranstaltninger.

3. I forbindelse med enhver procedure vedrørende indfrielse af en fordring påhviler det den person, der søger at få fordringen indfriet, at bevise, at indfrielsen af fordringen ikke er forbudt i henhold til stk. 1.

4. Denne artikel berører ikke de rettigheder, som de i stk. 1 omhandlede personer, enheder og organer har til ved en domstol at få prøvet lovligheden af den manglende opfyldelse af kontraktlige forpligtelser i overensstemmelse med denne forordning.

▼M24 —————

▼B

Artikel 40

1. Med forbehold af gældende regler vedrørende indberetning, fortrolighed og tavshedspligt skal fysiske og juridiske personer, enheder og organer:

▼M24

a) øjeblikkeligt videregive oplysninger, der vil fremme overholdelsen af denne forordning, herunder oplysninger om konti og beløb, som er indefrosset i medfør af artikel 23 eller 23a, til de kompetente myndigheder i de medlemsstater, hvor de pågældende er bosat eller befinder sig, og direkte eller via medlemsstaterne fremsende oplysningerne til Kommissionen

▼B

b) samarbejde med de kompetente myndigheder om efterprøvning af disse oplysninger.

2. Alle yderligere oplysninger, som Kommissionen modtager direkte, stilles til rådighed for de berørte medlemsstater.

3. Alle oplysninger, der afgives eller modtages i medfør af denne artikel, må kun anvendes til de formål, til hvilke de blev afgivet eller modtaget.

▼M24

Artikel 41

Det er forbudt bevidst og forsætligt at deltage i aktiviteter, hvis formål eller virkning er at omgå foranstaltningerne i artikel 2a, 2b, 2c, 2d, 3a, 3b, 3c, 3d, 4a, 4b, 5, 10d, 15a, 23, 23a og 37 i denne forordning.

▼B

Artikel 42

1. Fysiske og juridiske personer, enheder og organer, som implementerer forordningen, herunder disses ledelse og personale, kan ikke på nogen måde drages til ansvar for at have indefrosset pengemidler og økonomiske ressourcer eller for at have afvist at stille pengemidler eller økonomiske ressourcer til rådighed, når det er gjort i god tro, dvs. i forvisning om, at dette er i overensstemmelse med denne forordning, medmindre det godtgøres, at indefrysningen eller tilbageholdelsen er sket som følge af forsømmelighed.

2. De foranstaltninger, der er omhandlet i denne forordning, medfører ikke, at de pågældende fysiske eller juridiske personer, enheder eller organer ifalder ansvar, hvis de ikke havde kendskab til og ikke havde rimelig grund til at tro, ►C1 at de med deres handlinger ville overtræde disse forbud. ◄

▼M24 —————

▼B

Artikel 44

1. Kommissionen og medlemsstaterne underretter hinanden hver tredje måned om andre foranstaltninger, der træffes i medfør af denne forordning, og udveksler andre relevante oplysninger, som de råder over i forbindelse denne forordning, navnlig oplysninger om:

▼M24

a) indefrosne midler, jf. artikel 23 og 23a, og tilladelser udstedt i henhold til artikel 24, 25, 26, 27, 28, 28a og28b

▼B

b) overtrædelser, håndhævelsesproblemer og domme afsagt af nationale domstole.

2. Medlemsstaterne underretter straks hinanden og Kommissionen om andre relevante oplysninger, som de råder over, og som kan påvirke den effektive gennemførelse af denne forordning.

▼M24

Artikel 45

Kommissionen ændrer bilag I, II, III, VIIA, VIIB og X på grundlag af oplysninger fra medlemsstaterne.

Artikel 46

1. Hvis FN's Sikkerhedsråd opfører en fysisk eller juridisk person, en enhed eller et organ på listen, opfører Rådet de pågældende fysiske eller juridiske personer, enheder eller organer i bilag VIII.

2. Hvis Rådet beslutter, at en fysisk eller juridisk person, en enhed eller et organ skal være omfattet af foranstaltningerne i artikel 23, stk. 2 og 3, ændrer det bilag IX i overensstemmelse hermed.

3. Hvis Rådet beslutter, at en fysisk eller juridisk person, en enhed eller et organ skal være omfattet af foranstaltningerne i artikel 23, stk. 2 og 3, ændrer det bilag XIV i overensstemmelse hermed.

4. Rådet meddeler sin beslutning, herunder begrundelsen for opførelsen på listen, til den fysiske eller juridiske person, den enhed eller det organ, der er omhandlet i stk. 1-3, enten direkte, hvis adressen er kendt, eller ved offentliggørelse af en bekendtgørelse, der giver den pågældende fysiske eller juridiske person, enheden eller organet lejlighed til at fremsætte bemærkninger.

5. Hvis der fremsættes bemærkninger eller forelægges væsentlig ny dokumentation, tager Rådet sin beslutning op til fornyet overvejelse og underretter den fysiske eller juridiske person, enheden eller organet herom.

6. Hvis FN beslutter at slette en fysisk eller juridisk person, en enhed eller et organ fra listen eller at ændre identifikationsoplysningerne for en fysisk eller juridisk person, en enhed eller et organ på listen, ændrer Rådet bilag VIII eller XIII i overensstemmelse hermed.

7. Listerne i bilag IX og XIV revideres jævnligt og mindst hver tolvte måned.

▼B

Artikel 47

1. Medlemsstaterne fastsætter reglerne for, hvilke sanktioner der skal gælde ved overtrædelse af denne forordning, og træffer alle fornødne foranstaltninger for at sikre, at de gennemføres. Sanktionerne skal være effektive, stå i rimeligt forhold til overtrædelsernes grovhed og have afskrækkende virkning.

2. Medlemsstaterne underretter Kommissionen om disse regler straks efter denne forordnings ikrafttræden og underretter den om alle senere ændringer.

Artikel 48

1. Medlemsstaterne udpeger de kompetente myndigheder, der er nævnt i denne forordning, og angiver dem på de websteder, der er opført i bilag X. Medlemsstaterne meddeler Kommissionen eventuelle ændringer af deres webadresse, som er opført i bilag X.

2. Medlemsstaterne giver Kommissionen meddelelse om deres kompetente myndigheder, herunder kontaktoplysninger for disse myndigheder, straks efter denne forordnings ikrafttræden og underretter den om alle senere ændringer.

3. Nå denne forordning indeholder et krav om at meddele, underrette eller på anden måde kommunikere med Kommissionen benyttes adresse- og kontaktoplysningerne i bilag X.

Artikel 49

Denne forordning finder anvendelse:

a) på Unionens område, herunder i dens luftrum

b) om bord på fly eller skibe under en medlemsstats jurisdiktion

c) for alle personer inden for eller uden for Unionens område, som er statsborgere i en medlemsstat

d) for alle juridiske personer, enheder eller organer inden for eller uden for Unionens område, der er oprettet eller stiftet i henhold til en medlemsstats lovgivning

e) for alle juridiske personer, enheder eller organer for så vidt angår forretningsvirksomhed, der helt eller delvis foregår inden for Unionen.

Artikel 50

Forordning (EU) nr. 961/2010 ophæves. Henvisninger til den ophævede forordning betragtes som henvisninger til denne forordning.

Artikel 51

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

▼M24









BILAG I

Liste over varer og teknologi, som er omhandlet i artikel 2a

Dette bilag omfatter følgende produkter, der er opført på listen fra Gruppen af Leverandører af Nukleart Materiale, som defineret deri:

Note: Ethvert produkt, hvis specifikke tekniske egenskaber eller specifikationer falder ind under kategorier, der er specificeret i både bilag I og bilag III, anses for kun at falde ind under bilag III.

NSG Del I

BILAG A

TRIGGERLISTEN SOM OMHANDLET I DE GENERELLE NOTER TIL RETNINGSLINJERNE

1. Disse kontroller gælder også overførsel af komponentdele. Den enkelte regering træffer de foranstaltninger, den kan, for at nå dette mål og fortsætter arbejdet med at finde frem til en anvendelig definition på komponentdele, som kan anvendes af samtlige leverandører.

2. Med henblik på punkt 9, litra b), nr. 2), i retningslinjerne bør samme type forstås således, at konstruktion, bygning eller driftsprocesser er baseret på de samme eller tilsvarende fysiske eller kemiske processer som dem, der er identificeret i triggerlisten.

3. Leverandørerne anerkender i forbindelse med visse isotopseparationsprocesser de tætte forbindelser mellem anlæg, udstyr og teknologi til uranberigelse og i forbindelse med isotopseparation af »andre elementer« med henblik på forskning og medicinske formål samt andre ikkenukleare industriformål. I denne forbindelse bør leverandørerne nøje gennemgå deres retlige foranstaltninger, herunder eksportlicensregulativer og oplysninger/teknologiklassificering og sikkerhedspraksis i forbindelse med isotopseparation, der omfatter »andre elementer«, for at sikre gennemførelsen af passende, påkrævede beskyttelsesforanstaltninger. Leverandører erkender, at passende beskyttelsesforanstaltninger i forbindelse med isotopseparation, der omfatter »andre elementer«, i særlige tilfælde i det væsentlige vil være de samme som for uranberigelse. (Jf. den indledende note i triggerlistens afsnit 5). I overensstemmelse med punkt 17, litra a), i retningslinjerne skal leverandørerne om nødvendigt rådføre sig med andre leverandører for at fremme ensartede politikker og procedurer for overførsel og beskyttelse af anlæg, udstyr og teknologi, der involverer isotopseparation af »andre elementer«. Leverandørerne bør også udvise passende omhu i tilfælde, der indebærer anvendelse af udstyr og teknologi, som hidrører fra uranberigelse, til ikkenukleare formål, f.eks. i den kemiske industri.

TEKNOLOGIKONTROL

Overførsel af »teknologi«, der er direkte forbundet med produkter på listen, vil blive lige så nøje kontrolleret som selve produktet, i det omfang det er tilladt i national lovgivning.

Kontrollen anvendes ikke på overførsel af »teknologi« til »fri, offentlig anvendelse« eller til »videnskabelig grundforskning«.

Ud over kontrol af overførsler af »teknologi« med henblik på nuklear ikkespredning bør leverandører fremme beskyttelse af denne teknologi til konstruktion, bygning og drift af anlæg på triggerlisten i betragtning af risikoen for terrorangreb, og behovet herfor bør understreges over for modtagerne.

SOFTWAREKONTROL

Overførsel af »software«, der er direkte forbundet med produkter på listen, vil blive lige så nøje gennemgået og kontrolleret som selve produktet, i det omfang det er tilladt i national lovgivning.

Kontrollen anvendes ikke på overførsel af »software« til »fri, offentlig anvendelse« eller til »videnskabelig grundforskning«.

DEFINITIONER

»videnskabelig grundforskning« — Eksperimentelt eller teoretisk arbejde, der i hovedsagen udføres for at skaffe ny viden om de grundlæggende principper for fænomener eller observerbare kendsgerninger, og som ikke primært er rettet mod et konkret, praktisk mål.

»udvikling« vedrører alle faser inden »produktion«, f.eks.: — konstruktion — konstruktionsresearch — konstruktionsanalyse — konstruktionsprincipper — samling og afprøvning af prototyper — forsøgsproduktion — konstruktionsdata — omsættelse af konstruktionsdata til produkt — formkonstruktion — integrationskonstruktion — layout

»fri, offentlig anvendelse«: Som det anvendes her, henviser udtrykket »fri, offentlig anvendelse« til »teknologi« eller »software«, som er stillet til disposition uden begrænsninger for dets videre udbredelse. (Begrænsninger i ophavsret undtager ikke »teknologi« eller »software« fra at være til »fri offentlig anvendelse«).

»mikroprogrammer« — En række elementære ordrer, som opbevares i et specielt lager, og hvis udførelse initieres, når dets referenceordre indføres i et ordreregister.

»andre elementer« — Alle andre elementer end hydrogen, uran og plutonium.

»produktion« er alle produktionsstadier som f.eks.: — bygning — produktionsforberedelse — fremstilling — integrering — samling (montage) — inspektion — prøvning — kvalitetssikring

»program«: En række ordrer til udførelse af en proces i en form, eller som kan omdannes til en form, der kan udføres af en elektronisk computer.

»software«: En samling af et eller flere »programmer« eller »mikroprogrammer«, der er lejret i et konkret udtryksmedie.

»teknisk assistance«: Kan have forskellige former, som f.eks. instruktion, færdigheder, uddannelse, praktisk erfaring og konsulenttjeneste. Note: »Teknisk assistance« kan omfatte overførsel af »tekniske data«.

»tekniske data« kan have form af tegninger, planer, diagrammer, modeller, formler, konstruktionsplaner og specifikationer, manualer og instruktioner skrevet eller lagret på andre medier eller apparater som f.eks. disketter, bånd, eller ROM.

»teknologi«: Konkret information, der er nødvendig til »udvikling«, »produktion« eller »brug« af et produkt, der er opført på listen. Informationen har form af »tekniske data« eller »teknisk assistance«.

»brug«: Drift, installation (herunder installation på brugsstedet), vedligeholdelse (eftersyn), reparation, hovedreparation og renovering.

MATERIALE OG UDSTYR

1. Udgangsmaterialer og specielt fissilt materiale

Som defineret i artikel XX i statutten for Den Internationale Atomenergiorganisation:

1.1. »Udgangsmateriale« Ved udtrykket »udgangsmateriale« forstås uran, som indeholder den isotopsammensætning, der findes i naturen; uran med formindsket indhold af isotop 235; thorium; ethvert af de førnævnte materialer i form af metal, legeringer, kemiske forbindelser eller koncentrater; ethvert andet materiale, der indeholder et eller flere af ovennævnte materialer i sådanne koncentrationer, som Styrelsesrådet fastsætter fra tid til anden; og andet sådant materiale, som Styrelsesrådet fastsætter fra tid til anden.

1.2. »Specielt fissilt materiale« i) Ved udtrykket »specielt fissilt materiale« forstås: plutonium-239, uran-233, »uran, der er beriget med isotoperne 235 eller 233«; ethvert materiale som indeholder et eller flere af de nævnte stoffer; og sådanne andre fissile materialer, som Styrelsesrådet fastsætter fra tid til anden; men udtrykket »specielt fissilt materiale« omfatter ikke udgangsmateriale. ii) Ved udtrykket »uran, der er beriget med isotoperne 235 eller 233« forstås uran, der indeholder isotoperne 235 eller 233, eller begge, i en sådan mængde, at isotopforholdet af summen af disse isotoper til isotop 238 er højere end forholdet af isotop 235 til isotop 238, som det forekommer i naturen. I forbindelse med anvendelsen af retningslinjerne skal produkter, der er nævnt i litra a) nedenfor, samt eksport af udgangsmateriale eller specielt fissilt materiale til et givet modtagerland inden for en periode på 12 måneder og under de grænser, der er fastsat i litra b), ikke medtages: a) Plutonium med et isotopindhold af plutonium-238 på over 80 %. Specielt fissilt materiale, der anvendes i mængder på et gram eller mindre som sensorkomponent i instrumenter, og Udgangsmateriale, i forbindelse med hvilket regeringen har fundet det godtgjort, at det kun kan bruges i ikkenukleare aktiviteter som f.eks. produktion af legeringer eller keramik b)



Specielt fissilt materiale 50 effektive gram Naturligt uran 500 kg Depleteret uran 1 000 kg og Thorium 1 000 kg

2. Udstyr og ikkenukleare materialer

Regeringen har vedtaget følgende liste over udstyr og ikkenukleare materialer (mængder under de grænseværdier, der er anført i bilag B, anses i praksis for ubetydelige):

2.1. »Atomreaktorer« og specielt konstrueret eller forberedt udstyr og komponenter hertil (jf. bilag B, afsnit 1.)

2.2. Ikkenukleare materialer til reaktorer (jf. bilag B, afsnit 2.)

2.3. Anlæg til oparbejdning af bestrålede brændselselementer og udstyr, som er specielt konstrueret eller forberedt hertil (jf. bilag B, afsnit 3.)

2.4. Anlæg til produktion af brændselselementer til atomreaktorer og udstyr, som er specielt konstrueret eller forberedt hertil (jf. bilag B, afsnit 4.)

2.5. Anlæg til separation af isotoper af naturligt uran, depleteret uran eller specielt fissilt materiale og andet udstyr end analyseinstrumenter, som er specielt konstrueret eller forberedt hertil (jf. bilag B, afsnit 5.)

2.6. Anlæg til produktion eller koncentration af tungt vand, deuterium og deuteriumforbindelser og udstyr, som er specielt konstrueret eller forberedt hertil (jf. bilag B, afsnit 6.)

2.7. Anlæg til omdannelse af uran og plutonium til anvendelse i produktionen af brændselselementer og separation af isotoper af uran som defineret i henholdsvis afsnit 4 og 5 og udstyr, som er specielt konstrueret eller forberedt hertil (jf. bilag B, afsnit 7.).

BILAG B

PRÆCISERING AF PRODUKTER PÅ TRIGGERLISTEN

(som anført i bilag A, afsnit 2 under MATERIALE OG UDSTYR)

1. Atomreaktorer og specielt konstrueret eller forberedt udstyr og komponenter hertil

Forskellige typer atomreaktorer kan være kendetegnet ved, hvilken moderator der anvendes (f.eks. grafit, tungt vand, let vand, ingen), spektret af neutroner deri (f.eks. termiske, hurtige), den type kølemiddel, der anvendes (f.eks. vand, flydende metal, smeltet salt, gas), eller ved deres funktion eller type (f.eks. kraftreaktorer, forskningsreaktorer, forsøgsreaktorer). Det er tilsigtet, at alle disse typer atomreaktorer skal være omfattet af dette punkt og, hvis det er relevant, af alle underpunkterne. Dette punkt omhandler ikke fusionsreaktorer.

1.1. Komplette atomreaktorer

»Atomreaktorer«, der er i stand til at fungere ved en fortsat, styret, selvvedligeholdende kædereaktion.

En »atomreaktor« består grundlæggende af de dele, der befinder sig inden i eller er direkte forbundet med reaktortanken, det udstyr, der tjener til regulering af effektniveauet i kernen, og de komponenter, der normalt indeholder, kommer i direkte berøring med eller regulerer reaktorkernens primære kølemiddel.

Eksport af alle disse overordnede produkter inden for denne grænse kan kun finde sted i overensstemmelse med procedurerne i retningslinjerne. De enkelte produkter inden for denne funktionelt definerede grænse, som kun vil kunne eksporteres i overensstemmelse med procedurerne i retningslinjerne, er anført på listen under punkt 1.2.-1.11. Regeringen forbeholder sig ret til at anvende procedurerne i retningslinjerne på andre produkter inden for den funktionelt definerede grænse.

1.2. Atomreaktorbeholdere

Metalbeholdere eller større værkstedsfremstillede dele hertil, som er specielt konstrueret eller forberedt til at indeholde kernen af en atomreaktor som defineret i punkt 1.1. samt relevante interne reaktordele som defineret i punkt 1.8.

Punkt 1.2. omfatter atomreaktorbeholdere uanset mærketryk samt reaktortrykbeholdere og kalandriatanke. Topdækslet til reaktorbeholderen er omfattet af punkt 1.2. som en større værkstedsfremstillet del af en reaktorbeholder.

1.3. Maskiner til indsætning og udtagning af reaktorbrændsel

Udstyr, som er specielt konstrueret eller forberedt til at anbringe eller fjerne brændsel i en atomreaktor, jf. punkt 1.1.

De punkter, der er nævnt ovenfor, kan benyttes under belastning, eller benytter en så teknisk avanceret positionering og opretning, at der kan foretages komplekse brændselsindsætningsprocedurer uden belastning, f.eks. i de tilfælde, hvor brændslet normalt ikke er direkte i synsfeltet, eller der ikke er direkte adgang til det.

1.4. Kontrolstænger til atomreaktorer og andet udstyr

Særligt konstruerede eller forberedte stænger, konstruktioner til støtte eller ophængning af disse, drivmekanismer eller styrerør til kontrolstængerne til at kontrollere fissionsprocessen i en atomreaktor som defineret i punkt 1.1.

1.5. Trykrør til atomreaktorer

Rør, som er specielt konstrueret eller forberedt til at indeholde både brændselselementer og det primære kølemiddel i en reaktor som defineret i punkt 1.1.

Trykrør er dele af brændselskanaler, der er konstrueret til at operere ved højt tryk, der undertiden overstiger 5 MPa.

1.6. Indkapsling af nukleart brændsel

Rør (eller rørsamlinger) af zirconium eller zirconiumlegeringer, som er specielt konstrueret eller forberedt til at blive anvendt som brændselsindkapsling i en reaktor som defineret i punkt 1.1., og i mængder på over 10 kg.

NB: For trykrør af zirconium se 1.5. For kalandriarør se 1.8.

Rør af zirconium eller zirconiumlegeringer til brug i en atomreaktor består af zirconium med et vægtforhold mellem hafnium og zirconium, der typisk er mindre end 1:500.

1.7. Pumper til primært kølemiddel eller cirkulationspumper

Pumper eller cirkulationspumper, som er specielt konstrueret eller forberedt til cirkulation af det primære kølemiddel i atomreaktorer som defineret i punkt 1.1.

Specielt konstruerede pumper eller cirkulationspumper omfatter vandkølede reaktorer, cirkulationspumper til gaskølede reaktorer samt elektromagnetiske og mekaniske pumper til reaktorer kølet med flydende metal. Dette udstyr kan omfatte pumper med avancerede forseglede eller multiforseglede systemer, som skal forhindre udlækning af primærkølemiddel, pumper med indkapslet drev og pumper med inertimassesystemer. Denne definition omfatter pumper, der er certificeret af American Society of Mechanical Engineers (ASME), afsnit III, afdeling I, underafdeling NB (klasse 1-komponenter) eller tilsvarende standarder.

1.8. Atomreaktorers interne dele

»Atomreaktorers interne dele«, som er specielt konstrueret eller forberedt til brug i en atomreaktor som defineret i punkt 1.1. Dette omfatter f.eks. støttesøjler til kernen, brændselskanaler, kalandriarør, termiske skjolde, baffler, kernegitterplader og diffuserplader.

»Atomreaktorers interne dele« er alle større konstruktioner i en reaktortank, som har en eller flere funktioner som f.eks. at bære kernen, opretholde brændselstilførslen, lede den primære kølemiddelstrøm, holde strålingsskjolde for reaktortanken og lede instrumenteringen inden i kernen.

1.9. Varmevekslere

a) Dampgeneratorer, som er specielt konstrueret eller forberedt til brug i en atomreaktors primære eller mellemliggende kølemiddelkredsløb som defineret i punkt 1.1.

b) Andre varmevekslere, som er specielt konstrueret eller forberedt til brug i en atomreaktors primære kølemiddelkredsløb som defineret i punkt 1.1.

Dampgeneratorer er specielt konstrueret eller forberedt til at overføre den varme, der produceres i reaktoren, til fødevandet til produktion af damp. I tilfælde af en hurtig reaktor, der også har en mellemliggende kølekreds, findes dampgeneratoren i det mellemliggende kredsløb.

I en gaskølet reaktor kan en varmeveksler anvendes til at overføre varme til en sekundær gaskreds, som driver en gasturbine.

Dette punkt omfatter ikke kontrol af varmevekslere til reaktorens understøttende systemer, f.eks. nødkølesystem eller kølesystemer for eftervarme.

1.10. Neutrondetektorer

Neutrondetektorer, som er specielt konstrueret eller forberedt til at bestemme neutronfluxniveauer i en atomreaktors kerne som defineret i punkt 1.1.

Dette punkt omfatter detektorer både inden i og uden for kernen, der måler fluxniveauer på en bred skala, typisk fra 104 neutroner pr. cm2 pr. sekund til 1010 neutroner pr. cm2 pr. sekund eller mere. Uden for kernen refererer til instrumenter, der befinder sig uden for kernen i en atomreaktor, jf. punkt 1.1 ovenfor, men inden for den biologiske afskærmning.

1.11. Eksterne termiske skjolde

»Eksterne termiske skjolde«, som er specielt konstrueret eller forberedt til anvendelse i en atomreaktor som defineret i punkt 1.1. med henblik på en reduktion af varmetab og beskyttelse af indeslutningsbeholderen.

»Eksterne termiske skjolde« er omfattende strukturer placeret over reaktortanken, som reducerer varmetab fra reaktoren og reducerer temperaturen i selve indeslutningsbeholderen.

2. Ikkenukleare materialer til reaktorer

2.1. Deuterium og tungt vand

Deuterium, tungt vand (deuteriumoxid) og andre deuteriumforbindelser, hvor forholdet mellem antallet af deuterium- og hydrogenatomer er større end 1:5 000 til brug i atomreaktorer, jf. punkt 1.1, i en mængde på over 200 kg deuteriumatomer til ét modtagerland inden for en tolvmåneders periode.

2.2. Grafit af nuklear kvalitet

Grafit med en renhedsgrad på mindst 5 ppm borækvivalent og med en densitet, der er større end 1,50 g/cm til brug i en atomreaktor, jf. punkt 1.1, i mængder, der overskrider 1 kg.

Med henblik på eksportkontrol afgør regeringen, om eksporteret grafit, der opfylder ovenstående specifikationer, er til brug i atomreaktorer.

Borækvivalent (BE) kan bestemmes ved forsøg eller beregnes som summen af BEz for urenheder (undtagen BEcarbon, da carbon ikke betragtes som en urenhed), herunder bor, hvis:

BEz (ppm) = CF × koncentrationen af element Z (i ppm),

hvor CF er omdannelsesfaktoren: (σz × AB) divideret med (σB × Az) og σB og σz er de termiske neutronoptagelsestværsnit (i barn) for henholdsvis naturligt forekommende bor og

element Z; og AB og AZ er atommasserne af henholdsvis naturligt forekommende bor og element Z.

3. Anlæg til oparbejdning af bestrålede brændselselementer og udstyr, som er specielt konstrueret eller forberedt hertil.

Ved oparbejdning af bestrålet atombrændsel adskilles plutonium og uran fra stærkt radioaktive fissionsprodukter og andre transuraner. Adskillelsen kan foretages ved hjælp af forskellige teknikker. Gennem årene er Purexprocessen dog blevet den mest udbredte og accepterede proces. Purexprocessen består i opløsning af bestrålet brændsel i salpetersyre, hvorefter uran, plutonium og fissionsprodukter adskilles ved opløsningsmiddelekstraktion med en blanding af tributylphosphat i et organisk opløsningsmiddel.

Alle Purexanlæg har en række procesfunktioner til fælles, såsom sønderdeling af bestrålede brændselselementer, opløsning af brændsel, opløsningsmiddelekstraktion og opbevaring af procesvæsker. Der kan ligeledes findes udstyr til termisk denitrering af urannitrat, omdannelse af plutoniumnitrat til oxid eller metal og omdannelse af affaldsvæsker med fissionsprodukter til en form, der er egnet til langtidsdeponering. Den specifikke type og konfiguration at det udstyr, hvormed disse funktioner udføres, kan dog variere fra anlæg til anlæg, bl.a. afhængigt af, hvilken type bestrålet atombrændsel der skal oparbejdes og hvor meget, hvordan de genvundne materialer agtes bortskaffet, og hvilken sikkerheds- og vedligeholdsfilosofi der er lagt til grund ved udformningen af anlægget.

Et »anlæg til oparbejdning af bestrålede brændselselementer« omfatter det udstyr og de komponenter, der normalt kommer i direkte berøring med og direkte regulerer processtrømmene af bestrålet brændsel og af de vigtigste nukleare materialer og fissionsprodukter.

Sådanne processer, herunder fuldstændige systemer til omdannelse af plutonium og fremstilling af metallisk plutonium, kan identificeres ved, hvilke foranstaltninger der træffes til imødegåelse af kritikalitet (f.eks. valg af geometri), udsættelse for stråling (f.eks. afskærmning) og giftighed (f.eks. indeslutning).

Eksport af alle disse overordnede produkter inden for disse grænser vil kun kunne finde sted i overensstemmelse med procedurerne i retningslinjerne.

Regeringen forbeholder sig ret til at anvende procedurerne i retningslinjerne på andre produkter inden for den funktionelt definerede grænse som opført herunder.

Blandt udstyr, der anses for at være omfattet af udtrykket »udstyr, som er specielt konstrueret eller forberedt« til oparbejdning af bestrålede brændselselementer, er følgende:

3.1. Maskiner til sønderdeling af bestrålede brændselselementer

Fjernbetjent udstyr, som er specielt konstrueret eller forberedt til brug i et oparbejdningsanlæg som beskrevet ovenfor, til at skære, hugge eller snitte bestrålede brændselsaggregater, -bundter eller -stænger.

Med dette udstyr åbnes brændslets indkapsling, så det bestrålede nukleare materiale kan opløses. Specielt konstruerede metalsakse er mest almindelige, men der kan også benyttes avanceret udstyr såsom lasere.

3.2. Opløsningstanke

Kritikalitetssikre tanke (f.eks. tanke med lille diameter, ringformede eller flade tanke) specielt konstrueret eller forberedt til brug i et oparbejdningsanlæg som beskrevet ovenfor, som er beregnet til opløsning af bestrålet reaktorbrændsel, som er i stand til at modstå varme og stærkt korroderende væsker, og som kan lades og vedligeholdes ved fjernbetjening.

Opløsningstanke får normalt tilført sønderdelt bestrålet brændsel. I disse kritikalitetssikre beholdere opløses det bestrålede nukleare materiale i salpetersyre, og rester af indkapslingen fjernes fra processtrømmen.

3.3. Udstyr til opløsningsmiddelekstraktion

Specielt konstrueret eller forberedt udstyr til opløsningsmiddelekstraktion såsom pakkede eller pulserende kolonner, blande/afsætningsbeholdere og centrifugalkontaktorer til brug i anlæg til oparbejdning af bestrålet brændsel. Ekstraktionsudstyr skal være modstandsdygtigt over for salpetersyres ætsende virkning. Ekstraktionsudstyr fremstilles normalt af rustfrit stål med lavt kulstofindhold, titan, zirconium og andre højkvalitetsmaterialer til at opfylde meget strenge krav (herunder specielle svejseteknikker, inspektion samt kvalitetssikrings- og kvalitetsstyringsteknikker).

Udstyr til opløsningsmiddelekstraktion får normalt tilført opløsningen af bestrålet brændsel fra opløsningstankene og den organiske opløsning, som skal adskille uran, plutonium og fissionsprodukter. Udstyr til opløsningsmiddelekstraktion er normalt konstrueret til at opfylde strenge driftsparametre såsom lang driftstid uden vedligehold eller med let udskiftning, enkel betjening og regulering samt fleksibilitet over for varierende procesforhold.

3.4. Opbevarings- eller lagertanke for kemikalier

Specielt konstruerede eller forberedte opbevarings- og lagertanke til brug i anlæg til oparbejdning af bestrålet brændsel. Sådanne opbevarings- og lagertanke skal være modstandsdygtige over for salpetersyres ætsende virkning. De fremstilles normalt af sådanne materialer som rustfrit stål med lavt kulstofindhold, titan, zirconium og andre højkvalitetsmaterialer. Opbevarings- og lagertanke kan være konstrueret til fjernbetjening og -vedligehold og have en af følgende egenskaber til imødegåelse af kritikalitet:

1) Vægge eller interne strukturer med en borækvivalent på mindst 2 procent

2) Maksimal diameter på 175 mm (7 tommer) for cylindriske tanke

3) Maksimal bredde på 75 mm (3 tommer) for flade eller ringformede tanke.

Fra opløsningsmiddelekstraktionen kommer der tre hovedstrømme af procesvæsker. Ved den videre behandling benyttes der i alle tre strømme opbevarings- eller lagertanke som følger:

a) Den rene urannitratopløsning koncentreres ved inddampning og ledes til en denitreringsproces, hvor den omdannes til uranoxid. Dette oxid genanvendes i atombrændselskredsløbet.

b) Opløsningen med stærkt radioaktive fissionsprodukter bliver normalt koncentreret ved inddampning og oplagret som væskekoncentrat. Dette koncentrat kan efterfølgende inddampes og omdannes til en form, der er egnet til deponering eller bortskaffelse.

c) Den rene plutoniumnitratopløsning koncentreres og oplagres inden overførsel til de efterfølgende procestrin. Opbevarings- og lagertanke til plutoniumopløsninger er især konstrueret til at imødegå kritikalitetsproblemer som følge af ændringer i produktstrømmens koncentration og form.

3.5. Systemer til måling af neutroner for processtyring

Systemer til måling af neutroner specielt fremstillet eller forberedt til integration og anvendelse med automatiserede processtyringssystemer i et anlæg til oparbejdning af bestrålede brændselselementer.

Disse systemer omfatter kapaciteten til aktiv og passiv måling og diskrimination af neutroner for at bestemme det fissile materiales kvantitet og sammensætning. Det komplette system består af en neutrongenerator, en neutrondetektor, forstærkere og signalbehandlingselektronik.

Dette punkt omfatter ikke instrumenter til neutronmåling og -diskrimination, som er bestemt til at føre regnskab med og kontrollere nukleart materiale eller enhver anden anvendelse, som ikke er forbundet med integration og anvendelse med automatiserede processtyringssystemer i et anlæg til oparbejdning af bestrålede brændselselementer.

4. Anlæg til produktion af brændselselementer til atomreaktorer og udstyr som er specielt konstrueret eller forberedt hertil

Nukleare brændselselementer fremstilles fra en eller flere af de kildematerialer eller specielt fissilt materiale, som er omhandlet i MATERIALE OG UDSTYR i dette bilag. For oxidbrændsel, den mest almindelige type brændsel, vil udstyr til presning af piller, sintring, fræsning og graduering være til rådighed. Blandet oxidbrændsel håndteres i handskebokse (eller tilsvarende indeslutningsbeholder), indtil de er forseglet i indkapslingen. I alle tilfælde er brændslet hermetisk forseglet inden i en passende indkapsling, som er konstrueret til at være det primære hylster, der indkapsler brændslet, så der under driften af reaktoren sikres tilstrækkelig ydeevne og sikkerhed. Det er i alle tilfælde også nødvendigt med en præcis kontrol af processer, procedurer og udstyr, der opfylder meget strenge krav, så der sikres en forudsigelig og sikker brændselsydelse.

Blandt udstyr, der anses for at være omfattet af udtrykket »udstyr, som er specielt konstrueret eller forberedt« til produktionen af brændselselementer, er udstyr, som

a) normalt kommer i direkte berøring med eller direkte behandler eller styrer produktstrømmen af kernematerialer

b) indelukker kernematerialet i dets indkapsling

c) kontrollerer, at indkapslingen eller dens pakninger er intakte

d) kontrollerer den endelige behandling af det indkapslede brændsel eller

e) anvendes til samling af brændselselementer til atomreaktorer.

Sådant udstyr eller systemer af udstyr kan f.eks. omfatte følgende:

1) fuldautomatiske stationer til kontrol af piller, som er specielt konstrueret eller forberedt til at kontrollere pillers endelige dimensioner og overfladefejl

2) automatiske svejsemaskiner, som er specielt konstrueret eller forberedt til at svejse endekapsler fast til brændselsstave (eller -stænger)

3) automatiske test- og kontrolstationer, som er specielt konstrueret eller forberedt til at kontrollere, at de færdiggjorte brændselsstave (eller -stænger) er intakte

4) systemer, som er specielt konstrueret eller forberedt til fremstilling af indkapsling af nukleart brændsel.

Punkt 3 omfatter typisk udstyr til: a) røntgenundersøgelse af svejsninger på staves (eller stængers) endekapsler, b) tæthedsprøve med he